དེ་ཡང་སྔ་དྲོ་ཆུ་ཚོད་༨།༤༥ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་གཟིམ་ཆུང་ནས་གདན་འདྲེན་ཞུ་སྐབས་ཕེབས་ལམ་གཡས་གཡོན་གཉིས་སུ་སེར་སྦྲེང་དང་།འཐུས་ཚབ་རྣམས་ནས་སྤོས་སྣེ།སྤྱན་རྒྱ།དཀར་གཙང་ལྷ་དར་དང་བཅས་གཙུག་ལག་ཁང་དུ་གདན་འདྲེན་ཞུ་སྐབས་གཙུག་ལག་ཁང་གི་གསུང་ཆོས་ར་བར་བརྟན་བཞུགས་ལ་ཕེབས་པའི་དད་ལྡན་སེར་སྐྱ་མི་མང་ལ་ཕྱག་གཡུགས་དང་།ཕེབས་ལམ་གྱི་བགྲེས་སོང་ཁག་ཅིག་ལ་མཇལ་ཁ་སྩལ་ཏེ་དུས་འཁོར་ལྷ་ཁང་དུ་གནས་གཟིགས་མཛད་པ་དང་།དེ་ནས་ཐུབ་དབང་སྐུ་བརྙན་བཞུགས་པའི་ལྷ་ཁང་དུ་ཆིབས་བསྒྱུར་གྱིས་བཞུགས་ཁྲིར་༸ཞབས་སོར་འཁོད་མཚམས།བརྟན་བཞུགས་ཀྱི་དབུ་བཞུགས་རྣམ་གྲྭ་མཁན་རིན་པོ་ཆེ་མཆོག་ནས་མཇལ་དར་རྐྱང་འབུལ་ཞུས།དེ་རྗེས་དབུ་མཛད་ཀྱིས་གསུང་ཆོག་དབུ་འཛུགས་གནང་ནས་ཞལ་འདོན་རྒྱུན་ཆགས་གསུམ་པ།གུ་རུའི་ཐུགས་དམ་གནད་སྐུལ།པཎ་གྲུབ་བཅུ་བདུན་གསོལ་འདེབས།༸རྒྱལ་བའི་འཁྲུངས་རབས་གསོལ་འདེབས་བཅས་གསུང་མུར་གསོལ་ཇ་འབྲས་སིལ་རིམ་པར་ཕེབས།བརྟན་བཞུགས་དངོས་གཞིར་བླ་མ་ལྷར་བསྐྱེད་ནས་བཟླས་པའི་བར་ཆོག་གཞུང་ལྟར་ཕེབས་རྗེས།ཙ་རུའི་ཚོགས་འཁོར་འབུལ་བཞེས་གནང་།གསོལ་འདེབས་མཎྜལ་སྐབས་དབུ་བཞུགས་མཁན་རིན་པོ་ཆེ་དང་གོང་གསལ་འཐུས་མི་རྣམས་ནས་མཎྜལ་ཚོམ་བུ་འདེགས་འབུལ་ཞུ།དབུ་བཞུགས་རྡོ་རྗེ་སློབ་དཔོན་མཆོག་ནས་ཞལ་འདོན་ཚིག་བསྟུན་གྱིས་སྐུ་དང་།གསུང་།ཐུགས།བུམ་པ།རིགས་ལྔའི་མཚན་མ།ཚེ་ཆང་།ཚེ་རིལ།རྒྱལ་སྲིད་སྣ་བདུན།བཀྲ་ཤིས་རྟགས་བརྒྱད་དང་རྫས་བརྒྱད་བཅས་རིམ་པར་ཕུལ་བ་དང་སྐབས་དེར་དབུ་བཞུགས་མཆོག་དང་འཐུས་མི་རྣམས་ནས་མཇལ་ཁ་ཞུས་པ་དང་།མུ་མཐུད་༸རྒྱལ་བའི་ཞབས་བརྟན་གསུང་མུར།འབུལ་དངོས་བསྟར།ཞལ་འདོན་གསུང་མུར་ཚོགས་འགྲེམས།ཡོན་འབུལ།གཏང་རག་མཎྜལ་སྐབས་གོང་གསལ་ཚོགས་སྐྱིད་ཁག་གི་འཐུས་མི་ཁག་ཅིག་ནས་མཎྜལ་རྟེན་གསུམ་འདེགས་འབུལ་དང་འབྲེལ་བརྟན་བཞུགས་བསྟར་འབུལ་དུ་ཕེབས་ཁོངས་ནས་མཇལ་ཁ་ཞུས་པ་དང་།དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དཔལ་ནཱ་ལེནྡྲ་ནས་བརྒྱུད་པའི་ལྟ་གྲུབ་སོགས་བོད་ཡིག་ནང་ཡོད་པ་དེ་རྩ་ཆེན་པོ་ཡིན་པ་དང་དེ་ཉིད་རྒྱུན་འཛིན་དགོས་སྐོར་སོགས་བཀའ་སློབ་སྩལ་དོན།